ACTA DE CONSTITUCIO DE LA 
CAMPANYA UNITÀRIA “NO A LA DIRECTIVA DE LES 65 HORES”

Aquest 9 de setembre, a Barcelona, a la Casa  de la Soli, s’ha constituït la Campanya Unitària “No a la Directiva de les 65 hores”.

Han participat unes 80 persones, en representació de diferents col·lectius i organitzacions així com a títol individual. Entre els assistents hi havia representants sindicals, de moviments socials i d’organitzacions polítiques d’esquerra. 

Han assistit representants de CGT Catalunya, de la IAC (Intersindical Alternativa de Catalunya) i dels sindicats que la integren (Intersindical–CSC, FTC, CATAC, USTEC-STES), del sindicat CO.BAS, del Sindicat Unitari, de la Coordinadora Obrera Sindical (COS), de l’Organització de Treballadors Zurich Assegurances (OTZA) i EnConstrucció (Telefónica). També han assistit companys de CNT-Joaquín Costa i de CNT-AIT. Hi eren així mateix delegats/es de Telefónica, TMB, SEAT, Metro, Indra, IBM, EDS, Titan, Magneti-Marelli, Frape, Zurich Assegurances i Parcs i Jardins, representant a seccions sindicals dels sindicats abans esmentades i de CCOO. També han participat companys/es del Centre Social Autogestionat Can Vies, de l’Assemblea Popular de Sants, de la Trobada Alternativa de Nou Barris, de les Assemblees per un habitatge digne de Sant Vicenç dels Horts i l’Hospitalet, del Col·lectiu Kaosenlared, del Moviment d’Assemblees dels Instituts de Sabadell (MAES), universitaris de l’UAB, companys de l’Assemblea de Precaris/es de l’UAB, Dones Llibertàries i la Coordinadora Un Altre Món és Possible de Sabadell. Entre les organitzacions polítiques, hi eren Endavant, CAJEI, Maulets -de Barcelona, Horta (València) i Ebre-, Corrent Roig, En Lluita, PsucViu, Revolta Global, Partit Comunista del Poble de Catalunya (PCPC), PRT, Asociació Socialisme XXI, Lluita Internacionalista, FARGA, Partit Humanista de Catalunya, EUiA, El Militante i Clase contra Clase. 

1.- L’assemblea ha constatat que el primer problema amb què ens trobem per lluitar contra la Directiva és la manca d’informació que existeix entre els treballadors i la ciutadania. A més, entre la gent que en té notícia, hi ha la sensació que és una cosa llunyana que no ens afecta de manera directa. 
Per aquest motiu, s’ha insistit per part de diferents companys/es què la primera tasca és informar sobre aquesta Directiva amb la que ens volen fer retrocedir un segle, legalitzant jornades de 10 i 12 hores diàries durant sis dies a la setmana i desregulant la relacions laborals, ja que volen fer-ho a través de pactes individuals empresari-treballador, per sobre dels convenis i la representació col·lectiva. 
S’ha explicat a la reunió que les Directives, si es fan, és per ser aplicades i que si s’aprova aquesta, el seu impacte serà immediat. En primer lloc perquè els empresaris podran “importar” treballadors de països on la prolongació de jornada hagi estat legalitzada. També perquè patirem des del principi el xantatge de deslocalitzacions als països on s’hagi implantat la  Directiva i perquè els empresaris individuals no trigaran a aplicar-la, amb l’empara del Tribunal Europeu de Justícia, encara que la llei espanyola no s’hagi modificat (com està succeint ara amb la Directiva Bolkenstein). La idea general de la UE és, d’una altra banda, que la nova legislació afecti d’entrada als sectors més desprotegits i que, transcorregut un període, es generalitzi a les noves  generacions de treballadors/es.

2.- És opinió comuna a la reunió que la Directiva no és un atac aïllat, sinó una peça –sens dubte fonamental-  de l’ofensiva general de l’Europa del capital, de la que formen part, entre altres, la Directiva de la Vergonya, els plans de Bolonya de privatització de l’ensenyament superior o la Directiva de liberalització de serveis. Per això la lluita contra la Directiva s’ha de plantejar en el marc global de la lluita contra l’Europa del capital.

3.- L’assemblea està d’acord en la necessitat d’elaborar un calendari propi i sostingut d’accions i activitats, si més no, des d’ara fins al dia en què el Ple del Parlament europeu voti la proposta de Directiva (diferents notícies assenyalen que la proposta entrarà al Parlament aquest mes de setembre i que es votarà, si no passa res, al cap de tres mesos, és a dir, desembre) .
4.- Hi ha igualment coincidència en què una part fonamental del treball s’ha de desenvolupar en el terreny sindical i a les empreses, però que la campanya ha d’anar, sens dubte, més enllà, incorporant els estudiants, els barris i els diferents moviments socials, integrant els diferents mètodes de lluita i creant un veritable moviment contra la Directiva i l’Europa del capital També s’ha plantejat que cal estendre la campanya a les comarques, ja que, fins ara,  està bàsicament limitat a l’àrea metropolitana de Barcelona. En el marc de la campanya, en cada territori o sector, els companys/es que la impulsen prendran autònomament les seves iniciatives. Així , companys del Baix Llobregat tenen convocada reunió comarcal per als pròxims dies.

5.- També s’ha plantejat la necessitat de coordinar la campanya amb els companys/es que s’estan mobilitzant en altres llocs i concretament aprofitar la propera reunió del FSE a Malmöe per fer-ho a escala europea.

6.- Jornada del 7 d’octubre convocada per la CES. Hi ha coincidència respecte a les aturades: No respectarem  la limitació dels 5-15 minuts de CCOO i UGT i cridarem a parar el temps necessari per fer assemblees on es pugui discutir,  d’una banda, el significat de la Directiva (en el marc de l’ofensiva de l’Europa del capital  i de la crisis econòmica), i d’una altra, els problemes específics de cada empresa. Cridarem a estendre les protestes a la Universitat i instituts i a preparar accions diverses. Companys dels sindicats presents a la reunió han explicat que les seves organitzacions sol·licitaran vaga de 24 h. el dia 7 per així oferir cobertura legal a les aturades que superin els 15 minuts. S’ha parlat també de preparar una proposta de comunicat perquè el puguin aprovar  les assemblees, que denuncií  la brutalitat de la Directiva, que assenyali que aquesta Directiva no és “negociable” sinó que només procedeix la seva retirada i que, si no s’ha retirat, cridi als sindicats a convocar una vaga general europea el dia que el Parlament hagi de votar 

7.- El tema més polèmic de la reunió ha estat què fer davant la manifestació que convoquen CCOO i UGT el 7 d’Octubre a la tarda. Un grup de companys/es ha assenyalat que no podem deixar de participar en aquesta jornada,  que és necessari aprofitar-la per  treballar cap a tot un sector de les bases de CCOO i UGT  i que, ara mateix, no tenim força per convocar una manifestació alternativa per aquest dia. Al mateix temps, altres companys/es han expressat que no volen, sota cap concepte, que ningú els identifiqui amb els aparells sindicals de CCOO i UGT, col·laboradors dels plans patronals. Després de molta discussió, l’acord bàsic hauria quedat com segueix: farem una convocatòria autònoma a manifestar-nos, amb les nostres pròpies consignes, amb un recorregut coincident amb el de la manifestació “oficial”; si tenim prou força ens posarem davant; en cas contrari, deixarem un espai suficientment gran per quedar en tot moment perfectament  diferenciats.

8.- Es convoca reunió oberta de les COMISSIONS DE TREBALL (PROPAGANDA I ACCIONS) EL PROPER DIMARTS DIA 16 DE SETEMBRE A LES 19 H. A LA CASA DE LA SOLI.

9.- La PROPERA REUNIÓ GENERAL tindrà lloc el DIA  25 DE SETEMBRE, dijous (a confirmar el lloc). 

NOTA: Els companys de CGT Catalunya han comunicat en la reunió que transmetran els acords a la Plenària que tenen el dia 23  i que les seves organitzacions territorials decidiran. Altres companys/es també les portaran als seus col·lectius. CNT-Joaquín Costa sembla que no formaran part de la Campanya.

Redacta: Felip